Bībeles diena 2015

Tēma: Dzīvnieki
Mērķis: izpētīt to kā Dievs radījis dzīvniekus un to kā Dievs lieto dažādus dzīvniekus, lai runātu, palīdzētu, mācītu cilvēku.
Uzdevumi: 
1.Sameklēt norādītās rakstu vietas, tās izlasīt un pārrunāt, ko mēs no šī notikuma varam šodien mācīties.
2. Pievērst uzmanību maziem un lieliem notikumiem, lasot Bībeles stāstus.
3. Izlasīt Zelta pantus un tos iemācīties no galvas.
4. Attēlot radoši daļu no Dieva radītās dzīvnieku valsts.

1. uzdevums. Izpētīt  1 Mozus 1:1-31; 2:1-3
· Tad Dievs sacīja: "Lai ūdeņos mudžēt mudž dzīvu radījumu pulki.
· Dievs gaida līdz pat piektajai dienai, lai radītu kaut ko, kas kustas un elpo. Kāpēc Dievs tā rīkojas? 
· un putni lai lido pār zemi, pār debess velvi."
· Ne tikai ūdeņus Dievs piepilda ar dzīvo radību, bet arī piepilda debesis.
· Un Dievs radīja lielus jūras zvērus un visus dzīvus radījumus, kas rāpo un pulkiem mudž ūdeņos, pēc to kārtas un ikvienu spārnainu putnu pēc savas kārtas.
· Dievs radīja daudzu un dažādu sugu dzīvniekus, gan tos, kuri dzīvo ūdenī, gan tos, kuri lido. Ko tas atklāj mums par Dievu?
· Un Dievs redzēja to labu esam.
· Dievs paskatījās uz to, ko bija radījis un teica, ka tas ir izdevies labi. Mēs varam mācīties arī paraudzīties uz savu darbu un to novērtēt.
· Un Dievs svētīja tos.
· Dievs deva pirmo svētību dzīvniekiem.
· Viņš sacīja: "Vaislojieties un vairojieties un piepildiet ūdeņus jūrā, un putni lai vairojas virs zemes."
· Šie vārdi lieci par to, ka visas jūras un okeāni nebija piepildīti ar dzīvo radību. Dievs radīja dažādu sugu dzīvniekus un tad tiem vajadzēja vairoties.
· Un tapa vakars un tapa rīts - piektā diena.
· Piektajā dienā Dievs padarīja lielu darbu. Dievs radīja zivis un putnus.
· Tad Dievs sacīja: "Lai zeme izdod dzīvus radījumus pēc viņu kārtas, lopus, rāpuļus un zemes zvērus pēc viņu kārtas."
· Dievs ir konkrēts. Viņš iedala dzīvniekus dažādās grupās. Dievs tā vēlējās un tā arī notika.
· Un Dievs radīja zemes zvērus pēc viņu kārtas un lopus pēc viņu kārtas, un visus rāpuļus pēc viņu kārtas. Un Dievs redzēja to labu esam.
· Dievs atkal raudzījās uz to, ko bija radījis un to novērtēja kā labu. 
· Tad Dievs sacīja: "Darīsim cilvēku pēc mūsu tēla un pēc mūsu līdzības; tie lai valda pār zivīm jūrā un pār putniem gaisā, un pār lopiem, un pār visu zemi un visiem rāpuļiem, kas rāpo zemes virsū."
· Dievs deva cilvēkam uzdevumu. Valdīt pār dzīvniekiem. Kā tu tiec galā ar šo uzdevumu?
2. uzdevums. Izpēti Bībeles stāstus – dzīvnieku lomu tajos un ko mēs varam mācīties no šiem notikumiem.
· 4 Mozus 22 – Bileāms, ēzeļmāte un Kunga eņģelis. 
Dažas lietas, notikumi dzīvē izskatās vilinoši un aizraujoši. Bet, ja tu to darīsi, tu zini, ka tā būs nepaklausība Dievam. Kāpēc tev to nevajadzētu darīt un kā izvairīties no kārdinājuma?

· 1Ķēniņa 17:1-7 – Elija paredz sausumu
Vai tu esi satraucies par to, ka tev nebūs ko ēst, vilkt mugurā vai vieta, kur dzīvot? Atceries Eliju! Dievs iespējams nedos tev to ēdienu vai apģērbu, kuru tu esi iecerējis. Bet Viņš tev dos to, kas tev ir nepieciešams. Dažreiz Viņam ir neparastas idejas.

· Daniela 6 – Daniels lauvu bedrē.
Varbūt tu esi noguris, lai lūgtu? Varbūt tu kautrējies lūgt, kad draugi ir līdzās? Varbūt tu esi pārāk noguris, lai lūgtu? Atceries Danielu! Nepārstāj lūgt!

· Lūkas 5:1-11 – Pirmo mācekļu aicināšana
Klausies tajā, ko Jēzus saka. Dari to kas rakstīts Viņa Vārdā, Bībelē. Viņš palīdzēs tev izdarīt vairāk nekā tu vari. 

3. uzdevums. Iemācīties šo Bībeles pantu.
Bet, kas paļaujas uz To Kungu, tie dabū jaunu spēku, tā, ka viņiem aug jaunas spārnu vēdas kā ērgļiem, ka viņi skrien un nepiekūst, ka viņi iet un nenogurst. Jesaja 40:31

4. uzdevums. Atspoguļot Radītāja darbus, izmantojot kartonu un eļļas krītiņus


